**Магілёўскі дзяржаўны медыцынскі каледж** (**МагДМК**) — сярэдняя спецыяльная навучальная ўстанова ў г. Магілёў. Размешчаны па адрасе вул. К. Маркса, 13. Вядзецца навучанне па спецыяльнасцях: лячэбная справа, сястрынская справа, фармацыя, медыка-дыягнастычная справа.

Гісторыя
--------

У 1847 годзе пры Магілёўскай лякарні прыказа грамадскага догляду была адкрыта «родадапаможная ўстанова па падрыхтоўцы павітух». Аддзяленне штогод рыхтавала толькі некалькі выпускніц.

23 лютага 1865 г. пачала работу *Магілёўская школа павітух*, заснаваная па праекце акушэра Магілёўскай губернскай медычнай управы Мікалая Мартынавіча Мандэльштама. Тут рыхтаваліся сельскія павітухі з ліку сялянак Магілёўскай губерні. Для яе быў адведзены спецыяльны будынак шпіталя, дзе размясціліся класы для выкладання і кватэры для вучаніц. Навучаліся жанчыны ад 20 да 35 гадоў. На кожны курс прымалася 18 чалавек: 14 сялянак і 4 вольныя слухачкі з аплатай па 40 рублёў за курс навучання.

Асноўнымі выкладчыкамі школы былі дырэктар М. Мандэльштам і лекары бальніцы, выпускнікі Кіеўскага, Харкаўскага, Маскоўскага ўніверсітэтаў. 6 мая 1874 г. было прынята пастанова аб пераўтварэнні школы ў *Цэнтральную школу павітух* для Магілёўскай, Мінскай і Віцебскай губерняў. Школа была разлічана на 50 вучаніц-пансіянерак і на 20 вольных слухачак. Навучанне праводзілася ў розныя тэрміны: найбольш здольныя вучыліся 1 год 10 месяцаў, большасць — 2 гады, а тыя, хто дрэнна авалодваў ведамі — 2 гады 2 месяцы.

Вопыт школы быў выкарыстаны для заснавання 14 студзеня 1875 г. *Магілёўскай цэнтральнай фельчарскай школы*, што рыхтавала кваліфікаваных фельчараў з асоб сялянскага паходжання. Яна размясцілася ў цагляным будынку, пабудаваным за кошт земскіх збораў трох губерняў па распараджэнні губернатара Аляксандра Дамбавецкага. Прымаліся асобы жаночага полу ад 18 да 25 гадоў, штогод — па 18 слухачоў, з якіх 14 з сялянскага асяроддзя накіроўвалі на пансіённае забеспячэнне, а 4 месцы прадастаўлялі вольным слухачам розных саслоўяў. Існавалі 2 падрыхтоўчыя і 2 спецыяльныя класы. Тэрмін навучання — 3—4 гады. Выпускніцы-пансіянеркі павінны былі адпрацаваць па 1,5 гады за кожны год навучання ў якасці сельскіх павітух у губерні, якая іх утрымлівала. Адукацыя, атрыманая ў гэтай ўстанове, дазваляла яе выпускнікам пры неабходнасці выконваць функцыі ўрачоў. Па колькасці прадметаў і аб’ёму ведаў яна пераўзыходзіла такія ж установы Расійскай імперыі і служыла для іх узорам. Магілёў быў адзіным беларускім горадам, дзе існавалі дзве медыцынскія ўстановы такога ўзроўню.

Выпускніцы Цэнтральнай фельчарскай школы 1906 года, г. Магілёў
У 1902 г. быў урачыста адкрыты новы мураваны будынак. У 1907 г. з мэтай паляпшэння медыцынскага абслугоўвання сельскага насельніцтва фельчарская школа была пераўтворана ў *Магілёўскую фельчарска-акушэрскую*, статут якой зацвердзілі 24 кастрычніка 1913 г. Высокі ўзровень падрыхтоўкі дазваляў выпускнікам гэтай навучальнай установы замяшчаць пасаду ўрача.

У 1923 г. на яе базе арганізаваны медыцынскі тэхнікум, а ў 1926 г. — медпалітэхнікум з акушэрскім і фармацэўтычным аддзяленнямі. У 1937 г. рэарганізаваны ў фельчарска-акушэрскую і фармацэўтычную школу з колькасцю навучэнцаў у 1200 чалавек.

У гады Вялікай Айчыннай вайны многія выпускнікі і выкладчыкі змагаліся ў радах Чырвонай Арміі, удзельнічалі ў партызанскім руху.

У 1956 г. Бабруйская і Магілёўская навучальныя ўстановы аб’яднаныя ў *Магілёўскае медыцынскае вучылішча*, якое рыхтавала фельчараў, акушэраў, медсясцёр, клінічных лабарантаў, фармацэўтаў.

З 1976 г. у вучылішчы працавала аддзяленне ўдасканалення кваліфікацыі спецыялістаў з сярэдняй медыцынскай і фармацэўтычнай адукацыяй.

У 1985 г. створаны музей гісторыі вучылішча, у якім сабраны цікавыя экспанаты і дакументы. З 2007 г. УА «Магілёўскі дзяржаўны медыцынскі каледж».

Зноскі
------

1. 1 2 3 4 5 6 7 8  Магілёўскі дзяржаўны медыцынскі каледж(недаступная спасылка)
2. 1 2 3 4 5  kropki.by — інтэрактыўная мапа Магілёва **(нявызн.)**(недаступная спасылка). Архівавана з першакрыніцы 10 верасня 2022. Праверана 22 жніўня 2022.

Літаратура
----------

* Аўчыннікава, А. Мудрасць прыходзіць з гадамі / А. Аўчыннікава / Звязда. — 2002. — 23 красавіка. — С. 12
* Беларуская энцыклапедыя : у 18 т. / рэдактар Г. П. Пашкоў. — Мінск, 1999. — Т. 9. — С. 460.
* Гришанова, Л. От повитух до светил медицины / Л. Гришанова // Магілёўскія ведамасці. — 2009. — 17 лютага. — С. 3 : фото.
* Гришанова, Л. «Ромашки» из фельдшерской школы / Л. Гришанова // Магілёўскія ведамасці. — 2008. — 28 чэрвеня. — С. 13 : фото.
* Дзядзюля, А. Магілёўскі медбрат ідзе нарасхват / А. Дзядзюля // Чырвоная змена. — 2001. — 14 ліпеня. — С. 6.
* Клименко, Е. Фармацевты «родом» из Могилева / Елена Клименко // Медицинский вестник. — 2006. — 13 июля. — С. 11.
* Кривощеков, Ю. Повивальная бабка: здорова, красива, понятлива. И молода / Юрий Кривощеков // Медицинский вестник. — 2009. — 4 июня. —С. 5 : фото.
* Курков, И. Лучшие повитухи империи / И. Курков // Обозреватель. —2004. — 18 июня. — С. 12.
* Памятная книжка Могилевской губернии на 1876 год : репринтное издание. — Гродно, 2011. — С. 15—16.

Спасылкі
--------

* Афіцыйны сайт
* Магілёўскі дзяржаўны медыцынскі каледж(недаступная спасылка)